২০০৬ সালের ইডোমেনিও বিতর্ক
২০০৬ সালের ২৬শে সেপ্টেম্বর, ডয়চে অপেরা বার্লিন মোজার্টের অপেরা "ইদোমেনিও, রে ডি ক্রেটা" এর চারটি প্রদর্শনী বাতিলের ঘোষণা দেয়৷ তারা উদ্বেগ প্রকাশ করে যে, অপেরাটিতে ইসলামী নবী মুহাম্মদের একটি বিচ্ছিন্ন মস্তকের চিত্রণ "অগণনীয় নিরাপত্তা ঝুঁকি" সৃষ্টি করতে পারে। নভেম্বর ২০০৬ এ এই প্রদর্শনীগুলোর পুনরাবৃত্তি ছিল। একটি সংবাদ বিজ্ঞপ্তিতে অপেরা হাউসটি বলেছে, "এর দর্শক এবং কর্মীদের বিপন্ন হওয়া এড়াতে, ম্যানেজমেন্ট নভেম্বর ২০০৬ সালে ইদোমেনিওর পুনরাবৃত্তির বিরুদ্ধে সিদ্ধান্ত নিয়েছে"। ২০০৩ সালে হ্যান্স নিউয়েনফেলস কর্তৃক পরিচালিত ইদোমেনিওর প্রযোজনার পুনরুজ্জীবন ছিল বাতিল হওয়া প্রদর্শনীগুলো। এই সংস্করণটিতে একটি চূড়ান্ত দৃশ্য যুক্ত করা হয়েছিল যেখানে রাজা ইদোমেনিও নেপচুন, যীশু, বুদ্ধ এবং মুহাম্মদের বিচ্ছিন্ন মস্তক বহনকারী একটি ব্যাগ নিয়ে মঞ্চে হোঁচট খান এবং প্রতিটি মাথা চেয়ারে স্থাপন করেন। এটি লিবরেটোর (অপেরার গল্প) একটি বড় পরিবর্তন, যেখানে কাহিনী ট্রোজান যুদ্ধের পরে সেট করা হয় এবং শুধুমাত্র নেপচুন চক্রান্তের মধ্যে আসে। নিউয়েনফেলসের এই দৃশ্যটি দেবতা বা মূর্তি ছাড়াই মানুষের স্বাধীনতার প্রতীক হিসেবে তৈরি করা হয়েছিল। এই ঘোষণাটি ২০০৬ সালের ১২ই সেপ্টেম্বর পোপ ষোড়শ বেনেডিক্টের রেজেন্সবার্গ বক্তৃতা নিয়ে বিতর্কের মাঝেই এসেছিল। বিবিসির মতে, জার্মান সংবাদ সংস্থা ডিপিএ জানিয়েছে যে বার্লিন পুলিশ এখন পর্যন্ত অপেরা হাউসকে কোনো সরাসরি হুমকি রেকর্ড করেনি। তবে, দ্য নিউ ইয়র্ক টাইমস জানিয়েছে যে আগস্ট মাসে থিয়েটারের বিরুদ্ধে একটি বেনামী হুমকি এসেছিল। এই বাতিলকরণ ইউরোপে স্ব-সেন্সরশিপ এবং একটি বহুসাংস্কৃতিক সম্প্রদায়ে মুক্ত বাকস্বাধীনতার প্রকৃতির বিষয় নিয়ে ব্যাপক বিতর্কের সূত্রপাত করেছিল, যেখানে সম্ভাব্য সহিংস মুসলমানরাও রয়েছে। ২০০৬ সালের ২৭শে সেপ্টেম্বর, জার্মানির চ্যান্সেলর অ্যাঞ্জেলা মার্কেল বলেন, "আমি মনে করি বাতিলকরণটি একটি ভুল ছিল। আমি মনে করি স্ব-সেন্সরশিপ ইসলামের নামে সহিংসতা চর্চা করতে চায় এমন লোকদের বিরুদ্ধে আমাদের কোনো সাহায্য করে না ... পিছিয়ে যাওয়ার কোনো মানে হয় না ।" ঘটনার পর সরকার স্পন্সরিত এক সম্মেলনে অংশগ্রহণ করে স্বরাষ্ট্রমন্ত্রী ভলফগ্যাং শয়বলে সাংবাদিকদের বলেন, "[একটি সংকেত পাঠাতে] আমরা সবাই একসাথে এই প্রদর্শনীতে যেতে পারি"। উপস্থিত মুসলিম প্রতিনিধিরাও একমত হন যে প্রদর্শনীটি বাতিল করা উচিত নয়। ২০০৬ সালের ১৮ই ডিসেম্বর, বার্লিন অপেরা মিশ্র প্রতিক্রিয়ার মধ্যে নতুন যোগ করা বিতর্কিত শেষ দৃশ্য সহ মোজার্টের অপেরাটি মঞ্চস্থ করে। তবে কোনো ঘটনা ঘটেনি (একটি ছোট নিরাপত্তা বাহিনী এবং বড় বিদেশী মিডিয়া দল সেখানে ছিল)। বাইরে বিক্ষোভকারীরাও উপস্থিত ছিল, ধর্মীয় সহনশীলতার সমর্থক এবং খ্রিস্টান বিক্ষোভকারীরাও সেখানে ছিল (যিশুর বিচ্ছিন্ন মস্তকের অন্তর্ভুক্তির সাথে সম্ভবত সম্পর্কিত)। আল জাজিরা ইংলিশের উদ্ধৃতিতে, কেন্দ্রীয় মুসলিম কাউন্সিলের মহাসচিব আইমান মাজিয়েক [দে] বলেছেন, "এটি মত প্রকাশের স্বাধীনতার ধারণার অংশ যে আপনার এটাও বলার অধিকার আছে যে আপনি যাচ্ছেন না।"